Αναθεώρηση από πλευράς Γαλλίας των υποχρεώσεων παροχής δημόσιας υπηρεσίας για τις τακτικές αεροπορικές γραμμές στο εσωτερικό της Γαλλίας

(2002/C 175/09)

(Κείμενο που παρουσιάζει ενδιαφέρον για τον ΕΟΧ)

1. Η Γαλλία αποφάσισε να αναθεωρήσει τις υποχρεώσεις παροχής δημόσιας υπηρεσίας που έχουν επιβληθεί για τις τακτικές αεροπορικές γραμμές μεταξύ Rodez (Marcillac) και Παρισιού (Orly), οι οποίες δημοσιεύθηκαν στην Επίσημη Εφημερίδα των Ευρωπαϊκών Κοινοτήτων C 62 της 9ης Μαρτίου 2002, σύμφωνα με το άρθρο 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου, της 23ης Ιουλίου 1992, για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών.

2. Οι υποχρεώσεις παροχής δημόσιας υπηρεσίας είναι οι ακόλουθες:

Ως προς τον ελάχιστο αριθμό δρομολογίων

Τα δρομολόγια πρέπει να περιλαμβάνουν, κατ' ελάχιστο:

- τρία δρομολόγια μετ' επιστροφής ημερησίως, το πρωί, στο μέσο της ημέρας και το βράδυ, από Δευτέρα έως Παρασκευή, καθ' όλη τη διάρκεια του έτους, πλην των αργιών. Το δρομολόγιο στο μέσο της ημέρας μπορεί να παραληφθεί το πολύ οκτώ εβδομάδες το χρόνο, ιδίως από τα μέσα Ιουλίου έως τις αρχές Σεπτεμβρίου,

- ένα δρομολόγιο μετ' επιστροφής, το Σάββατο πρωί,

- δύο δρομολόγια μετ' επιστροφής, το απόγευμα και το βράδυ, την Κυριακή. Κατά την περίοδο ελάφρυνσης των υποχρεώσεων, όπως ορίζεται ανωτέρω, το απογευματινό δρομολόγιο μπορεί να παραληφθεί,

- ένα δρομολόγιο μετ' επιστροφής τις αργίες πλην ειδικών περιπτώσεων και με συμφωνία του Syndicat Mixte de l'Amιnagement et de l'exploitation de l'Aιroport Rodez/Marcillac.

Τα δρομολόγια πρέπει να εκτελούνται χωρίς ενδιάμεση στάση μεταξύ Rodez (Marcillac) και Παρισιού (Orly).

Ως προς τον τύπο χρησιμοποιουμένου αεροσκάφους και την προσφερόμενη χωρητικότητα

Τα δρομολόγια πρέπει να εκτελούνται με αεροσκάφος υπό πίεση, ελάχιστης χωρητικότητας πενήντα θέσεων.

Ως προς τα ωράρια

Εκτός από την προαναφερθείσα περίοδο ελάφρυνσης των υποχρεώσεων, τα ωράρια πρέπει να παρέχουν τις εργάσιμες ημέρες τη δυνατότητα στους επιβάτες που ταξιδεύουν για επαγγελματικούς λόγους να πραγματοποιούν ένα ταξίδι με επιστροφή την ίδια ημέρα και με περιθώριο παραμονής τουλάχιστον οκτώ ωρών στον τόπο προορισμού, τόσο στο Παρίσι όσο και στο Rodez.

Τα ωράρια πρέπει να διευκολύνουν τις κοινοτικές και διεθνείς ανταποκρίσεις των επιβατών που ταξιδεύουν τράνζιτ μέσω του αεροδρομίου του Παρισιού (Orly).

Σημειώνεται ότι υπάρχει κράτηση διαθέσιμων χρόνων χρήσεως στο αεροδρόμιο του Παρισιού (Orly) για την εξυπηρέτηση της τακτικής σύνδεσης Παρισιού (Orly) - Rodez (Marcillac), κατ' εφαρμογήν του άρθρου 9 του κανονισμού (ΕΟΚ) αριθ. 95/93 του Συμβουλίου σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες. Οποιεσδήποτε πληροφορίες σχετικά με τους διαθέσιμους αυτούς χρόνους χρήσης παρέχονται από τον υπεύθυνο συντονισμού των παρισινών αερολιμένων στους μεταφορείς που ενδιαφέρονται για τη σύνδεση αυτή.

Ως προς την εμπορική πολιτική

Οι πτήσεις πρέπει να διατίθενται στο εμπόριο με τουλάχιστον ένα μηχανογραφημένο σύστημα κρατήσεων.

Η αύξηση των ναύλων πρέπει να περιορίζεται στην αύξηση του δείκτη τιμών του ακαθάριστου εγχώριου προϊόντος (ΑΕΠ) εκτός φόρων και τελών, εκτός εάν υπάρξει σημαντική αύξηση των παραμέτρων αναφοράς όσον αφορά την τιμή του δολαρίου, του καυσίμου, των ασφαλίστρων ή οποιαδήποτε άλλη ουσιαστική μεταβολή του οικονομικού περιβάλλοντος που ο μεταφορέας μπορεί να αιτιολογήσει και η οποία έχει διαπιστωθεί για χρονικό διάστημα μεγαλύτερο των τριών μηνών.

Ως προς τη συνεχή παροχή υπηρεσίας

Εκτός των περιπτώσεων ανωτέρας βίας, ο αριθμός των πτήσεων που ακυρώνονται, για λόγους που μπορούν να αποδοθούν άμεσα στον μεταφορέα, δεν επιτρέπεται να υπερβαίνει, ανά περίοδο αεροπλοΐας ΙΑΤΑ, το 3 % του αριθμού των προβλεπομένων πτήσεων. Επιπλέον, ο μεταφορέας δεν επιτρέπεται να διακόψει την εκτέλεση των πτήσεων παρά μόνον εφόσον τηρηθεί εξάμηνη προθεσμία προειδοποίηση.

Ενημερώνονται οι κοινοτικοί αερομεταφορείς ότι εκμετάλλευση εν αγνοία των υποχρεώσεων παροχής δημόσιας υπηρεσίας είναι δυνατόν να επιφέρει διοικητικές ή/και ποινικές κυρώσεις.

3. Οι παρούσες υποχρεώσεις δημόσιας υπηρεσίας αντικαθιστούν, από την ημέρα δημοσίευσής τους, τις υποχρεώσεις παροχής δημόσιας υπηρεσίας για τις τακτικές αεροπορικές γραμμές μεταξύ Rodez (Marcillac) και Παρισιού (Orly), που δημοσιεύθηκαν στην Επίσημη Εφημερίδα των Ευρωπαϊκών Κοινοτήτων C 62 της 9ης Μαρτίου 2002.